Grand Slam: ‘Engeland wen teen tweedeliga-agterblyers’ | Maroela Media
Die Britse, en veral die Engelse media, is breedsprakerig opgewonde oor Engeland se eerste Grand Slam-sukses ná 12 dorre seisoene. Maar dit is heeltemal voortydig, maan die hoofsportskrywer van die Daily Mail in Londen, Oliver Holt.
Dit was niks meer as ŉ wen van die tweede liga nie, skryf hy in die New Zealand Herald. Die drome van die hergeboorte en hernuwing in Engelse rugby is nonsens. Al wat hulle gedoen het is om skoonskip te maak in kompetisie vir Wêreldrugby se agterblyers.
Holt wys daarop dat Engeland, weliswaar met ŉ paar spanveranderings, hulle laaste Grand Slam-hekkie Saterdag sukkelend oor is teen Frankryk wat by die Wêreldbeker 62-13 deur die All Blacks geklop is – en dít was heel moontlik ŉ beter Franse span as Saterdag s’n.
Die Wêldbekertoernooi het gewys dat die Sesnasiesreeks die arm man se weergawe van die Suide se Rugbykampioenskap is, en staaf dit verder deur daarop te wys dat Ierland 20-43 teen die Suide se vierde beste span, Argentinië, verloor het.
“Gegrond op wat ons in die oninspirerende Sesnasies gesien het, het die gaping tussen die Suide en die Noorde eerder toegeneem as wat dit vernou het.
“Dink julle Nieu-Seeland, Australië, Suid-Afrika en Argentinië sou bekommed wees oor wat hulle die afgelope maande gesien het? Laat ons onseelf nie bluf nie.
“Natuurlik sal ons opgewonde raak oor die oorwinnings, mar daar is beperkinge op wat dit in die wyer konteks beteken.
“Laat ons eerlik wees: dit was ŉ glanslose, oninspirerende Sesnasies waar Engeland hul veldtog teen ŉ baie swak Skotland begin het in ŉ wedstryd wat net onthou sal word vir die swak rugby wat gespeel is – en hulle het dit afgesluit een ŉ Franse span wat ŉ swak namaaksel is van die groot spanne wat dié land al verteenwoordig het.”
Holt het wel lof vir baie van wat Eddie Jones binne net meer as drie maande met die Engelse span vermag het, en hy gee toe dat Engeland nou op die regte pad is. Tog sien hy swarigheid voorlê in die drie toetse wat Engeland in Junie op hul sogenaamde uitgaande toer in Australië moet speel.